TPTvSI II 2023 / 2024 – vaje – izroček za letnik

Pri vajah ste razdeljene v dve skupini. Vsaka skupina mora biti posebej pozorna, da na vaje prihaja ob ustreznem terminu. Na vajah je obvezna najmanj 80% udeležba. Če si več kot 20% odsotna, potem vaj ne moreš opraviti, razen če gre za kakšen poseben, opravičljiv razlog odsotnosti (bolezen, poškodba, …). V tem primeru moraš opraviti alternativno nalogo, s katero boš lahko pridobila primerljivo znanje, kot bi ga, če bi bila na vajah prisotna. 
V tem semestru imaš v okviru vaj dva izzivi. Prvi je priprava teoretičnega eseja na podlagi literature, ki si jo brala v prvem semestru. Drug izziv pa je opraviti pogovor s kakšno osebo, za katero bi drugi rekli, da ni konformna ali pa da je socialno izključena. 

Priprava teoretičnega eseja
V prvem semestru si že prebrala nekaj znanstvenih člankov na temo, ki si si jo sama izbrala. Tvoja naloga je, da na podlagi prebrane literature pripraviš približno dve strani dolg teoretičen esej (približno 1500 besed), v katerem z uporabo pravil za citiranje APA7 izhajaš iz prebrane literature. Poleg znanstvenih člankov, ki si jih prebrala, moraš obvezno uporabiti tudi vsaj eno od treh znanstvenih del (knjig), ki si jih prebrala v prvem semestru. Esej oblikuj v formo seminarske naloge (struktura znanstvenega članka), vključno z ustrezno urejenim seznamom literature. Cilj pisanja teoretičnega eseja je, da na podlagi prebrane literature razviješ lasten pogled na obravnavano temo. Obvezna sestavina eseja je torej razvita neka tvoja avtorska misel, ali pa tvoj unikaten pogled na temo, vendar pa moraš pri razvoju te tvoje avtorske/unikatne misli izhajati oziroma se naslanjati na prebrano literaturo. Esej oddaš v temu namenjen predalček v spletni učilnici, in sicer najpozneje do 12. 3. 2024. 
 
Pogovor o nekonformnosti ali socialni izključenosti 
Druga tvoja naloga pa je, da v svoji socialni mreži ali s pomočjo svoje socialne mreže poiščeš kakšno osebo, ki je s kakšno svojo izkušnjo, načinom življenja, okoliščino ali drugo posebnostjo oddaljena od splošnih družbenih norm  - torej osebo, katere življenje je na nek način nekonformno oziroma osebo, ki je socialno izključena. Še najlažje bi morda lahko opisali tudi tako, da bi rekli, da poiščeš osebo, s katero bi kot socialna pedagoginja potencialno lahko kaj počela v prihodnosti. Morda boš torej poiskala osebo, ki je brez doma, ki je bila že v zaporu, je priseljenec ali priseljenka, ima nenormativno spolno identiteto ali usmerjenost, je morda iz nevečinske etnične skupine itd. Dve srečanji na vajah bomo posvetile pripravam na te pogovore. Nato pa bo tvoja naloga, da s to osebo vzpostaviš stik, jo povabiš k pogovoru s teboj in se s to osebo srečaš, ter se čim bolj poglobljeno pogovarjaš o njenem življenju v zvezi z nekonformnostjo oziroma socialno izključenostjo. Vsaj dve srečanji na vajah bomo nato posvetile temu, da boste poročale o teh pogovorih in o lastnih dilemah, doživljanjih in refleksiji na doživet pogovor. 
Pogovor moraš opraviti do 23. 4. (skupina A) oziroma 7.5. (skupina B). Na vaje moraš na ta dan s sabo prinesti nekaj zapisanih iztočnic za pogovor v letniku in sicer: a) zapis o tem, kaj te v zvezi z izvedenim pogovorom najbolj ''žuli'', preseneča, ti izstopa, povzroča nemir ali nelagodje … (približno en odstavek, največ dva), ter b) nekaj idej, kako lahko opravljen pogovor navežeš na teoretične okvirje, ki jih obravnavamo pri predmetu (odstavek, največ dva). To dvoje skupaj na eni strani pred vajami oddaš v temu namenjen predalček v spletni učilnici. 

